B4-1239/95

Ψήφισμα σχετικά με το ρατσισμό, την ξενοφοβία και τον αντισημιτισμό

Το Ευρωπαϊκό Κοινοβούλιο,

- έχοντας υπόψη την Κοινή Δήλωση του Ευρωπαϊκού Κοινοβουλίου, του Συμβουλίου, των εκπροσώπων των κυβερνήσεων των κρατών μελών που συνέρχονται στο πλαίσιο του Συμβουλίου, και της Επιτροπής, κατά του ρατσισμού και της ξενοφοβίας, με ημερομηνία 11 Ιουνίου 1986 ((ΕΕ C 158, 25.6.1986, σ. 1.)), καθώς και όλων των συναφών ψηφισμάτων που εγκρίθηκαν αργότερα,

- έχοντας υπόψη τα συμπεράσματα των εξεταστικών του επιτροπών για τον ρατσισμό και την ξενοφοβία ((Α2-0260/85 και Α3-0195/90.)), και τα ψηφίσματά του της 21ης Απριλίου 1993 σχετικά με την αναβίωση του ρατσισμού και της ξενοφοβίας στην Ευρώπη και με τον κίνδυνο της άκρας δεξιάς ((ΕΕ C 150, 31.5.1993, σ. 127.)), της 2ας Δεκεμβρίου 1993 για το ρατσισμό και την ξενοφοβία ((ΕΕ C 342, 20.12.1993, σ. 19)), της 20ής Απριλίου 1994 για την εθνοκάθαρση ((ΕΕ C 128, 9.5.1994, σ. 221.)), της 27ης Οκτωβρίου 1994 σχετικά με το ρατσισμό, την ξενοφοβία και τον αντισημιτισμό ((ΕΕ C 323, 21.11.1994, σ. 154.)), της 27ης Απριλίου 1995 για το ρατσισμό, τον αντισημιτισμό και την ξενοφοβία ((ΕΕ C 126, 22.5.1995, σ. 75.)) και της 15ης Ιουνίου 1995 σχετικά με την καθιέρωση Ημέρας του Ολοκαυτώματος ((ΣΠ της ημερομηνίας αυτής, Μέρος ΙΙ, σημείο 17.)), και προβάλλοντας για άλλη μιά φορά τις συστάσεις που τα ψηφίσματα αυτά περιέχουν,

- έχοντας υπόψη τα συμπεράσματα του Ευρωπαϊκού Συμβουλίου της Κέρκυρας στις 24-25 Ιουνίου 1994 και του Ευρωπαϊκού Συμβουλίου των Καννών στις 25-26 Ιουνίου 1995, σχετικά με το ρατσισμό και την ξενοφοβία,

- έχοντας υπόψη το άρθρο 14 της Ευρωπαϊκής Σύμβασης του 1950 για την Προστασία των Ανθρωπίνων Δικαιωμάτων και των Θεμελιωδών Ελευθεριών, που ορίζει ότι «η αναγνώριση των δικαιωμάτων και ελευθεριών που ορίζονται στη Σύμβαση εξασφαλίζεται χωρίς κανενός είδους διακρίσεις βάσει φύλου, φυλής, χρώματος, γλώσσας, θρησκείας, πολιτικών ή άλλων πεποιθήσεων...»,

- έχοντας υπόψη το άρθρο ΣΤ παρ. 2 της Συνθήκης για την Ευρωπαϊκή Ένωση,

- έχοντας υπόψη την τελική έκθεση της Συμβουλευτικής Επιτροπής για το Ρατσισμό και την Ξενοφοβία, που υπεβλήθη στο Ευρωπαϊκό Συμβούλιο των Καννών τον Ιούνιο του 1995,

Α. λαμβάνοντας υπόψη ότι η ύπαρξη πολυεθνικών και πολυπολιτιστικών κοινωνιών συνάδει προς τα ιδεώδη της Ευρωπαϊκής Ένωσης και ότι η επιτυχής καταπολέμηση της μισαλλοδοξίας, των διακρίσεων και της βίας που προκαλούν ο ρατσισμός, η ξενοφοβία και ο αντισημιτισμός είναι απαραίτητη προϋπόθεση για την επίτευξη του στόχου μιας στενότερης ένωσης μεταξύ των λαών της Ευρώπης,

Β. λαμβάνοντας υπόψη ότι, συγχρόνως, ο ρατσισμός, η ξενοφοβία, ο αντισημιτισμός, οι πολιτικές εθνοκάθαρσης και οι απελάσεις αποτελούν μία μαύρη σελίδα της ευρωπαϊκής ιστορίας, έχουν αφήσει βαθειές και ανεπούλωτες πληγές και εξακολουθούν να μαστίζουν πολλά σημεία της ηπείρου μας,

Γ. λαμβάνοντας υπόψη ότι ο ρατσισμός, η ξενοφοβία και ο αντισημιτισμός πρέπει να αντιμετωπίζονται με δέσμη συγκεκριμένων και κατάλληλων μέτρων πρωτίστως εκεί όπου τα μέτρα αυτά είναι περισσότερο αποτελεσματικά, δηλ. σε τοπικό και εθνικό επίπεδο,

Δ. λαμβάνοντας υπόψη ότι υπάρχει ωστόσο μιά θεμελιωδώς ευρωπαϊκή διάσταση βάσει της ελεύθερης κυκλοφορίας των προσώπων, και ότι οι διαφορές στη νομοθεσία σημαίνουν ότι η συμπεριφορά ή οι πράξεις που δεν επιτρέπονται σε κάποιο κράτος μέλος μπορούν παρ'όλα αυτά να φθάσουν σε αυτό, περνώντας τα σύνορα από γειτονικό κράτος μέλος ή περνώντας τα εξωτερικά σύνορα της Κοινότητας,

Ε. λαμβάνοντας υπόψη ότι η Επιτροπή έχει χρησιμοποιήσει τη Συνθήκη για τη λήψη μέτρων στον κοινωνικό τομέα με στόχο την καταπολέμηση των ρατσιστικών φαινομένων και την επίτευξη της άρσης των διακρίσεων, και ότι τα σχετικά μέτρα περιλαμβάνονται στο μεσοπρόθεσμο Πρόγραμμα Κοινωνικής Δράσης (1995-1997),

ΣΤ. γνωρίζοντας ότι υπάρχουν ακόμη πολίτες της Ένωσης που αποτελούν θύματα ρατσιστικών, ξενόφοβων και αντισημιτικών ενεργειών στην καθημερινή τους ζωή, ιδίως δε κατά την άσκηση του δικαιώματός τους στην ελεύθερη κυκλοφορία,

1. χαιρετίζει την τελική έκθεση της Συμβουλευτικής Επιτροπής για το Ρατσισμό και την Ξενοφοβία ως σημαντικό έγγραφο που θα αποτελέσει τη βάση για τις επερχόμενες προσπάθειες της Ένωσης και των κρατών μελών της να αναχαιτίσουν το ρατσισμό, την ξενοφοβία και τον αντισημιτισμό[semigr ]

2. εκφράζει τη λύπη του διότι το Συμβούλιο στις Κάννες έδειξε πολιτική απροθυμία να υιοθετήσει συνολική στρατηγική κατά του ρατσισμού, της ξενοφοβίας και του αντισημιτισμού[semigr ]

3. παροτρύνει το Συμβούλιο υπό την ισπανική προεδρία, που έχει υιοθετήσει θετική στάση ως προς τα συμπεράσματα της έκθεσης της επιτροπής, να διασφαλίσει την πλήρη αξιοποίηση του έργου της Συμβουλευτικής Επιτροπής[semigr ]

4. ζητεί με έμφαση από την ισπανική Προεδρία του Συμβουλίου να χρησιμοποιήσει όλα τα μέσα που έχει στη διάθεσή της, ώστε, κατά το προσεχές Συμβούλιο Δικαιοσύνης και Εσωτερικών Υποθέσεων στις 23 Νοεμβρίου 1995, να ολοκληρωθεί η συζήτηση επί του σχεδίου κοινής δράσης των κρατών μελών για την καταπολέμηση του ρατσισμού, της ξενοφοβίας και του αντισημιτισμού, λαμβάνοντας υπόψη ότι η δράση αυτή πρέπει να έχει δεσμευτικό χαρακτήρα όσον αφορά τη συμπεριφορά των κρατών μελών[semigr ]

5. χαιρετίζει την έκθεση προόδου η οποία υπεβλήθη από τον Πρόεδρο της Ομάδας Προβληματισμού για τη Διακυβερνητική Διάσκεψη του 1996 και η οποία τονίζει την επιτακτική ανάγκη να διασφαλισθεί ο πλήρης σεβασμός των θεμελιωδών δικαιωμάτων στην Ένωση, και υποστηρίζει την ιδέα να περιληφθούν στη Συνθήκη τα ακόλουθα θέματα:

α) ρητή καταδίκη του ρατσισμού, της ξενοφοβίας και του αντισημιτισμού, και

β) επέκταση του άρθρου 6 της ΣΕΕ για να απαγορευθούν όλες οι μορφές διακρίσεων[semigr ]

6. καλεί άλλη μιά φορά την Επιτροπή να υποβάλει κατεπειγόντως πρόταση για οδηγία κατά των διακρίσεων[semigr ]

7. καλεί το Συμβούλιο να απευθύνει σαφές πολιτικό μήνυμα όσον αφορά την προσήλωσή του στον αγώνα κατά του ρατσισμού, της ξενοφοβίας και του αντισημιτισμού, σεβόμενο τις αποφάσεις του Ευρωπαϊκού Κοινοβουλίου στο πλαίσιο της διαδικασίας προϋπολογισμού για το 1996, οι οποίες έχουν ως στόχο την οικονομική ενίσχυση των δράσεων που αποβλέπουν στην εφαρμογή μιας σφαιρικής πολιτικής κατά των διακρίσεων σε επίπεδο Ένωσης[semigr ]

8. ζητεί από τις κυβερνήσεις των κρατών μελών:

- να επικυρώσουν όλες τις διεθνείς συμβάσεις καθώς και τις παρεμφερείς συμφωνίες που αφορούν την καταπολέμηση των πάσης μορφής φυλετικών διακρίσεων,

- να εξασφαλίσουν την προστασία των ατόμων από κάθε διάκριση λόγω της φυλετικής τους καταγωγής, του χρώματός τους, της θρησκείας τους και της εθνικής ή εθνοτικής τους προέλευσης,

- να προωθήσουν την ισότητα ευκαιριών των ομάδων ατόμων που είναι πλέον ευπρόσβλητες από τις διακρίσεις, ιδίως δε των γυναικών, των νέων και των παιδιών[semigr ]

9. καλεί τα κράτη μέλη και την Επιτροπή να προαγάγουν τις έρευνες και την παραγωγή εκπαιδευτικού υλικού, καθώς και τη διοργάνωση διεθνών σειρών μαθημάτων, συζητήσεων στρογγυλής τραπέζης, ανταλλαγών νέων, εκθέσεων, δημοσιογραφικών εκστρατειών κτλ, με θέμα τον ρατσισμό, την ξενοφοβία και τον αντισημιτισμό[semigr ]

10. ζητεί να θεσπισθούν ειδικά εκπαιδευτικά προγράμματα για δημοσίους υπαλλήλους, και ιδίως για την αστυνομία και το δικαστικό κλάδο, προκειμένου να προαχθεί η ανοχή και η κατανόηση των διαφορετικών πολιτισμικών εκφάνσεων και να αποτραπεί η μεροληπτική συμπεριφορά[semigr ]

11. ζητεί από τον Διαμεσολαβητή της Ευρωπαϊκής Ένωσης να υποβάλλει ετήσια έκθεση σχετικά με τις διαμαρτυρίες των πολιτών της Ευρωπαϊκής Ένωσης και να αντιμετωπίζει με ιδιαίτερη προσοχή ενέργειες που έχουν ως κίνητρο τον ρατσισμό, την ξενοφοβία και τον αντισημιτισμό[semigr ]

12. είναι της γνώμης ότι η υποκίνηση ρατσιστικών εκδηλώσεων και η παραγωγή και διανομή ρατσιστικών, ξενόφοβων και αντισημιτικών κειμένων, καθώς και κάθε θέσης αναθεωρητισμού και αρνητισμού ως προς το ολοκαύτωμα, πρέπει να αντιμετωπίζονται ως εγκληματικές πράξεις σε ολόκληρη την Ευρωπαϊκή Ένωση, και καλεί επομένως όλα τα κράτη μέλη να προσαρμόσουν αναλόγως τη νομοθεσία τους[semigr ]

13. καλεί το Συμβούλιο, την Επιτροπή και τις κυβερνήσεις των κρατών μελών να στηρίξουν ενεργότερα τους φορείς που συμμετέχουν δραστήρια στην καταπολέμηση του ρατσισμού και της ξενοφοβίας[semigr ]

14. προτείνει στο Συμβούλιο να μεταβιβάσει την εντολή της Συμβουλευτικής Επιτροπής για το Ρατσισμό και την Ξενοφοβία στα κοινοτικά όργανα, ώστε να υπάρξει κατάλληλος συντονισμός του έργου τού ελέγχοντος κοινοβουλευτικού οργάνου και της εκτελεστικής εξουσίας στην προσπάθεια καταπολέμησης του ρατσισμού, της ξενοφοβίας και του αντισημιτισμού[semigr ]

15. φρονεί, πάντως, ότι τούτο δεν πρέπει να γίνει προτού η Συμβουλευτική Επιτροπή ολοκληρώσει το τρέχον πρόγραμμα εργασιών της σχετικά με την δημιουργία ενός ευρωπαϊκού παρατηρητηρίου για το ρατσισμό και την ξενοφοβια[semigr ]

16. καλεί την Συμβουλευτική Επιτροπή να επαναλάβει το αίτημά της περί τροποποίησης της Συνθήκης, το 1996, προκειμένου η κοινοτική συνθήκη να συμπεριλάβει απερίφραστα τον αγώνα κατά του ρατσισμού και της ξενοφοβίας[semigr ]

17. υποστηρίζει θερμά την ιδέα ότι οποιοδήποτε ευρωπαϊκό παρατηρητήριο για το ρατσισμό και την ξενοφοβία θα πρέπει να αποτελεί ενωσιακό όργανο που θα συνεργάζεται με το Συμβούλιο της Ευρώπης και θα δραστηριοποιείται στον αγώνα κατά του ρατσισμού πάνω στη βάση των εργασιών αυτού του τελευταίου[semigr ]

18. αναθέτει στον Πρόεδρό του να διαβιβάσει το παρόν ψήφισμα στη Συμβουλευτική Επιτροπή για το Ρατσισμό και την Ξενοφοβία, στο Συμβούλιο, την Επιτροπή, την Οικονομική και Κοινωνική Επιτροπή, το Συμβούλιο της Ευρώπης και τις κυβερνήσεις και τα κοινοβούλια των κρατών μελών και των υποψηφίων προς ένταξη χωρών.